Felvételi 2025: közel 4000 jelentkező a Miskolci Egyetemen

Első helyen 3918 felvételiző jelölte meg a Miskolci Egyetem valamelyik képzését a 2025 februárjában zárult felsőoktatási jelentkezési időszakban. A hagyományosan népszerű műszaki, jogi, gazdasági és egészségügyi képzések mellett idén is nagy az érdeklődés a pedagógusképzés iránt. Jelentősen kiemelkedik a legújabb, idén szeptemberben induló tanító alapképzés, amelyre 142 diák szeretne bejutni.

A Miskolci Egyetemre idén februárban jelentkezők 24 százaléka a Bölcsészet- és Társadalomtudományi Kar, 20 százaléka a Gépészmérnöki és Informatikai Kar, 19 százaléka a Gazdaságtudományi Kar, míg 17 százaléka az Állam- és Jogtudományi Kar valamelyik képzésére jelentkezett. További 20 százalékuk az Anyag- és Vegyészmérnöki Kar, a Műszaki Föld- és Környezettudományi Kar, az Egészségtudományi Kar, valamint a Bartók Béla Zeneművészeti Kar kínálatából választott.

Tudományterületenként továbbra is a műszaki képzések, a gazdaságtudományok és a jogi képzések a legnépszerűbbek, de szorosan felzárkózott mögéjük a pedagógusképzés, amely területen idén 17 százalékra nőtt a jelentkezők száma a tavalyi 12,6 százalékról.

Jelentős érdeklődés mutatkozott a Miskolci Egyetem legújabb képzései iránt is: a 2025 szeptemberében induló tanító alapképzést első helyen 142, összesen pedig 336 fő választotta, amivel a szak rögtön bekerült az egyetem legkeresettebb 10 alapképzése közé. Az először tavaly szeptemberben indított kortárs könnyűzenei képzésére idén is a várakozáson felüli számban szeretnének bekerülni, első helyen 79, összesen pedig 158 jelölt pályázik a bejutásra.

A Miskolci Egyetem 2025 szeptemberében ismét meghirdeti a TOP 10 ösztöndíj programját, amelynek keretében a felvett önköltséges hallgatók – a felvételi összpontszám szerint – legjobb 10 százalékának a befizetett önköltség összegét pályázati úton ösztöndíjként megítélik.

Képzési TOP 10 a Miskolci Egyetemen

A 2025. évi általános felvételi eljárásban, a februári jelentkezések alapján.

Alap és osztatlan képzés:

gyógypedagógia ALA (415 fő)

jogász ONA (358 fő)

jogász OLA (336 fő)

jogász OLK (300 fő)

ápolás és betegellátás [gyógytornász] ANA (283 fő)

gépészmérnöki ANA (256fő)

gazdálkodási és menedzsment ANA (251 fő)

kereskedelem és marketing ANA (243 fő)

programtervező informatikus ANA (238 fő)

tanító ALA (214 fő)

Mesterképzés:

kriminológia MLA (86 fő)

emberi erőforrás tanácsadó MLA (53 fő)

személyügyi, munkaügyi és szociális igazgatás MLA (39 fő)

vezetés és szervezés MLA (39 fő)

tanári [3 félév [matematikatanár]] MLA (38 fő)

ellátásilánc-menedzsment MLA (34 fő)

kriminológia MLK (32 fő)

tanári [3 félév [közgazdásztanár]] MLA (30 fő)

marketing MLA (29 fő)

pénzügyi menedzsment MLA (29 fő)

Sajtókapcsolat:

* Miskolci Egyetem Kommunikációs Központ
* kommunikacio@uni-miskolc.hu

Eredeti tartalom: Miskolci Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/20152/felveteli-2025-kozel-4000-jelentkezo-a-miskolci-egyetemen/